དེ་བཞིན་༸གོང་ས་མཆོག་གིས་མཁན་ལས་ཟུར་དང་བགྲེས་སོང་རྣམས་ཀྱི་མཛད་རྗེས་ལ་ཡི་རངས་བསྔགས་བརྗོད་གནང་པ་དང་།ལྷག་དོན་དགའ་ལྡན་ཁྲི་ཟུར་རི་རྫོང་རིན་པོ་ཆེ་མཆོག་ལ་དྭགས་གི་མི་རིགས་ཤིག་ཡིན་ཀྱང་སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་གྱི་མཛད་རྗེས་སྤྱི་དང་ད་བར་བཙན་བྱོལ་བོད་མིར་གདུང་སེམས་མཉམ་བསྐྱེད་དང་སྐྱིད་སྡུག་མཉམ་མྱོང་གནང་བར་ཡི་རངས་བསྔགས་བརྗོད་མཛད་སོང་།ལ་དྭགས་དང་ཁུ་ནུ་མོན་སོགས་མི་རིགས་དེ་དག་ནི་ང་ཚོ་བོད་མི་དང་ཆབ་སྲིད་ཀྱི་ས་མཚམས་ཐོག་ནས་ཐ་དད་ཡིན་ཀྱང་མི་རིགས་དང་ཆོས་ལུགས་གོམས་སྲོལ་སོགས་གཅིག་མཚུངས་ཡིན་པས་བོད་ཀྱི་ནང་པ་སངས་རྒྱས་པའི་ཆོས་བརྒྱུད་དེ་འཛིན་སྐྱོང་སྤེལ་གསུམ་གནང་རྒྱུའི་འོས་འགན་ཡོད་པ་སོགས་བཀའ་བསྩལ་མཛད་ཡོད་པ་རེད།